钦定古今图书集成/明伦汇编/闺媛典/第119卷 > 王凝妻李氏
## 钦定古今图书集成/明伦汇编/闺媛典/第119卷 > 王凝妻李氏

按《五代史杂传序》：凝家青、齐之间，为虢州司户参军，
以疾卒于官。凝家素贫，一子尚幼，李氏携其子，负其
遗骸以归，东过开封，止旅舍。旅舍主人见其妇人独
携一子而疑之，不许其宿。李氏顾天已暮，不肯去，主
人牵其臂而出之，李氏仰天长恸曰：“我为妇人，不能
守节，而此手为人执耶？不可以一手并污我身。”即引
斧自断其臂。路人见者，环聚而嗟之，或为之弹指，或
为之泣下。开封尹闻之，白其事于朝，官为赐药封疮，
厚恤李氏而笞其主人。